text: Brand har medført store skader
  28 december 2012 kl. 07.47
  Branden på hotel Munkebjerg i aftes har hærget et stort areal.
  300 kvadratmeter bygning er udbrændt på Munkebjerg Hotel nær Vejle. Det tog brandfolk mere end syv timer at få bugt med branden.
  - Der er udbrændt 300 kvadratmeter bygning. Det er især selskabslokaler og køkken, der er ramt, siger Henrik Dam, vagtchef ved Sydøstjyllands Politi.
  Vagtchefen fortæller, at der har været vagter til stede ved Munkebjerg Hotel natten igennem.
  I dag begynder de tekniske undersøgelser.
  Branden brød ud i hotellets køkken og bredte sig hurtigt til tagkonstruktionen. Herfra har den bevæget sig videre til en restaurant.
  Ingen personer er kommet alvorligt til skade, men en ansat fra køkkenet er blevet indlagt til observation for røgforgiftning.
  Der var ingen overnattende gæster på hotellet, men 50 personer, der var samlet til en pokerturnering i kasinoet, blev evakueret, da branden brød ud.
  